
Hafnium-oxid nanorészecskék radioszenzitizáló hatásának vizsgálata tumoros sejteken

Kulcsszavak: tumorterápia, radioszenzitizáció, hafnium-oxid nanopartikulumok, SAHA,
Bevezetés: A sugárterápia, mely a daganatos megbetegedések egyik leggyakoribb kezelési módja, az egészséges szöveteket is károsíthatja. Specifitását nagy rendszámú fémekből előállított nanorészecskék alkalmazásával növelhetjük. A hafnium-oxid nanopartikulumok (HfO2 NP) reakcióba lépnek az ionizáló sugárzással, és felerősítik annak hatásait. A hiszton-deacetiláz enzimek (HDAC) gátlószerei tovább erősíthetik a radioszenzitizációt, hiszen hozzáférhetőbbé teszik a DNS-t a károsító ágensek számára, és ezáltal a fém nanorészecskék hatása is jobban érvényesül. A tumor mikrokörnyezetében, a tumorsejteken kívül egyéb sejttípusok (pl. tumor-asszociált fibroblasztok) is jelen vannak, melyek többek között segítik a tumorok progresszióját és az áttétképződést is. A tumorterápia hatékonysága függ attól is, hogy a tumoros és a tumorokban jelenlévő nem tumoros sejtek hogyan reagálnak a tumor ellenes kezelésekre.
Módszerek: Kísérleteinkben a szuberoilanilid-hidroxámsav (SAHA) hiszton-deacetiláz inhibítor és HfO2NP radioszenzitizáló hatását vizsgáltuk humán tumoros sejteken, majd tumor-asszociált fibroblasztokon.
Kísérleteink során a sejtek viabilitását, kolóniaformáló-képességét, és a szeneszcens sejtek mennyiségét detektáltuk, majd a DNS kettősszálú törések számát és, a mitokondrium károsodás mértékét vizsgáltuk.
Eredmények: Ionizáló sugárzás mellett, a HfO2 NP+SAHA kombinációs kezelések szignifikánsan csökkentik a tumorsejtek kolóniaformáló-képességét, melynek hátterében a szignifikánsan megnövekedett DNS károsodás és mitokondriális diszfunkció áll. Kísérleteinkben kimutattuk, hogy a tumor-asszociált fibroblasztok érzékenyebbnek bizonyultak a kezelésre, mint a normál fibroblasztok.
Megbeszélés: A HfO2 NP SAHA-val és ionizáló sugárzással kombinációban jelentősen növelheti a terápia hatékonyságát. Feltehetőleg a nanorészecskék elektronhéjairól a sugárzás következtében leváló reaktív elektronok okoznak mitokondriális és DNS kettősszálú töréseket, melyet a SAHA által kialakított relaxált kromatinszerkezet felerősíti. A kezelések emellett a tumorok mikrokörnyezetében található egyéb tumor-támogató sejtek életképességét is csökkentik, mely a terápia hatékonyságát növelheti.



